Sewe sterf in ongelukke - Ongelukke - Republikein
Tuesday, May 26th, 19:44:00
Sewe sterf in ongelukke
Koedoe, verbysteek kry skuld
11 June 2019 | Ongelukke
Tanja Bause – Vier mense is Saterdag op slag in 'n kop-aan-kop-botsing dood.
Die ongeluk het omstreeks 20:45 op die hoofpad tussen Ongwediva en Ondangwa plaasgevind.
Die een voertuig was 'n regeringsbakkie wat na wat verneem word aan die adjunkminister van finansies behoort het. Die bestuurder het glo die adjunkminister, mnr. Natangwe Iithete, afgelaai en was na Ondangwa op pad.
Die bestuurder van 'n sedan het glo by 'n ander voertuig verbygesteek en teen die bakkie gebots.
Hy en sy drie passasiers is op slag dood.
Die oorledenes is die bestuurder, mnr. Ismael Nailonga (29), en passasiers, mnre. Sakaria Nailonga (27), Ismael Nanguti (40) en Shikongo Jafet (28).
Die bestuurder van die regeringsbakkie verkeer in 'n stabiele toestand in die hospitaal.
Sondag om 19:00 het die bestuurder van 'n bakkie glo beheer oor sy voertuig verloor en die voertuig het omgeslaan. Die ongeluk het op die grondpad tussen Onamutuku en Onkani plaasgevind.
Die bestuurder, mnr. Wilbart Angungu (40), wat na bewering nie in besit van 'n wettige rybewys was nie, het op die toneel gesterf.
Ses passasiers het ligte beserings opgedoen en is in die intermediêre hospitaal op Oshakati opgeneem.
Mnr. Hausiku Mutuku (29) is op slag dood toe hy oënskynlik beheer oor sy voertuig verloor het en dit omgeslaan het. Die voorval het Saterdag omstreeks 01:25 in die Tondoro-nedersetting in die Kavango-Wesstreek plaasgevind. Volgens die polisie het Mukuku geen wettige rybewys nie.
Mnr. Mathias Nerumbu (52) is op slag dood toe sy voertuig in 'n trompop botsing betrokke was.
Die ongeluk het Saterdag om 22:00 op die hoofpad tussen Outjo en Otjiwarongo plaasgevind.
Nerumbu het glo teen 'n koedoe gebots en in die aankomende baan beland waar hy teen 'n sedan gebots het.
Die bestuurder van die sedan en 'n passasier van Nerumbu se voertuig is na die hospitaal in Windhoek geneem. Die polisieondersoek duur voort.
HUIS BRAND, BABA WEGGEGOOI
Me. Katrina Mertens (63) het glo in haar huis op Aroab doodgebrand nadat dit aan die brand geslaan het. Die voorval het Vrydag om 19:30 plaasgevind. Die oorsaak van die brand is onbekend, maar daar word vermoed dit het in haar slaapkamer ontstaan. Sy was tydens die voorval alleen in die huis.
'n Angolese vrou het glo Vrydag geboorte gegee en haar baba weggegooi.
Volgens die polisie het die 18-jarige vrou die babaseun glo in haar slaapkamer in die Greenwell Matongo- informele nedersetting in Windhoek gehad.
Sy het die baba glo in 'n rivierbedding langs haar blyplek weggegooi waar hy later deur 'n verbyganger gevind is.
Die vrou is onder polisiebewaking in die Katutura-staatshospitaal se kraamsaal opgeneem.
Saterdag om 16:30 het die vierjarige Lola Daniel na wat verneem word in die Etunda-waterkanaal in die Ruacana-kiesafdeling verdrink.
Sy en haar jonger sussie is glo alleen by die huis gelos.
Daar is glo gesien hoe die twee sussies by die waterkanaal speel. Lola het glo in die kanaal geval en verdrink. Die polisieondersoek duur voort.
Die lyk van 'n onbekende man is Saterdag by Okahandja se asgate gevind. Volgens die polisie het die man ernstige steekwonde aan sy kop gehad.